贈蘇頌
作者：劉敞
朝代：宋

paragraphs: 犬豕蒙虎革，氣能懾羣雌。
衆人見之美，蘇生見之嗤。
褐客懷寶玉，精神暗塵緇。
他人望而唾，蘇生望而知。
知之竟何補，位下容貌卑。
雷同世方尚，獨異誠難施。
嗟子豈不謬，拳拳心不移。
拜我呼我兄，問我謂我師。
奔蜂負藿蠋，誰道當其宜。
憫子空慕古，且爲世人非。
古人亦如此，如此名已垂。
但當勵行習，慰我千里思。